**Andrijana Trišić** (Bajina Bašta, 02.09.1994.) je master diplomirana profesorka fizičkog vaspitanja i sporta, licencirani fudbalski sudija i srpska fudbalerka. Nastupa za ženski fudbalski klub Sloga sa kojim se takmiči u Superligi Srbije u fudbalu za žene. Članica je ženske fudbalske reprezentacije Srbije i ženske futsal reprezentacije Srbije.

Obrazovanje
-----------

Osnovnu školu Rajak Pavićević u Bajinoj Bašti je završila 2009. godine. Po završetku srednje škole upisuje Fakultet za sport i fizičko vaspitanje u Beogradu na kome 27.09.2018. godine uspešno brani završni rad na temu: *Status stopala fudbalerki seniorskog tima ŽFK Požarevac*, i stiče zvanje **diplomirani profesor fizičkog vaspitanja i sporta**. Mentor njenog rada je vanredni profesor dr Dejan Ilić. Po završetku master akademskih studija, 16.07.2020. godine, uspešno brani završni rad na temu: *Nasilje nad fudbalskim sudijama Prve beogradske lige od strane publike i aktera fudbalske utakmice* i stiče zvanje **diplomirani profesor fizičkog vaspitanja i sporta — master**. Mentor njenog rada je vanredni profesor dr Sandra Radenović.

Sportska karijera
-----------------

Od najranijeg životnog doba počela je da se zanima i da igra fudbal, uglavnom sa dečacima njenog uzrasta u rodnoj Bajinoj Bašti. Igrala je utrakmice i turnire u sportskom centru Bora Milutinović. Na jednom takmičenju, koje se održavalo u Guči, proglašena je za najboljeg igrača, a skaut koji je prisustvovao mečevima u potrazi za talentovanim fudbalerima je bio zadivljen njenom igrom, pa je ubrzo dobila poziv za učešće na kampu u Karatašu.

### Juniorska karijera

Prve fudbalske korake je napravila u OFK Kosmos iz Bajine Bašte, kada je trener kluba bio Srđan Sladojević. Od Darka Stojanovića, trenera ŽFK LASK iz Lazarevca je 2006. godine dobila poziv da se priključi timu, tako da je u tom periodu nastupala za oba tima. Po završetku osnovne škole priključila je ŽFK Mašinac, sa kojim igra na UEFA Liga šampiona za žene 2009—2010. Posle druge godine gimnazije dobija poziv od ŽFK Napredak iz Kruševca, za koji je nastupala do 2013. godine.

### Seniorska karijera

Od 2013. godine nastupa za ŽFK Crvena zvezda sa kojim se takmiči u  Superligi Srbije u fudbalu za žene. Nastupa na poziciji vezne igračice. Odlazi, kao pozajmljeni igrač, na dve godine u ŽFK Požarevac, za koji nastupa sezonu i po, da bi od 24. marta 2014. godine postala standarna fudbalerka Crvene zvezde.

Odigrala je ukupno 61 meč u crveno-belom dresu i po tom parametru nalazi se na listi prvih 15 igračica sa najviše nastupa u klubu. Prosečno je na terenu provela 80 minuta po meču. Imala je 54 osvojene i 33 izgubljene lopte. Uputila je 15 udaraca ka protivničkoj mreži od kojih je deset išlo u okvir gola. Nije uspela da se upiše u listu strelaca, ali je zabeležila osam asistencija. Zabeležila je ukupno 610 dodavanja sa procentom uspešnosti 82%. Njeni nastupi za ŽFK Crvena zvezda su od strane stručne fudbalske javnosti ocenjeni prosečnom ocenom 8 (osam).

Od početka januara 2021. godine nastupa za ŽFK Požarevac. Nastupa na poziciji vezne igračice. Tokom fudbalske sezone 2020 / 2021. nastupila je deset puta za tim i postigla je dva gola; dobila je jedan žuti karton, a njeni nastupi su od strane sportske javnosti ocenjeni prosečnom ocenom 7,5 (sedam i po). Njena dodavanja iz veznog reda prema zoni napada su u znatnoj meri rezultirala pogodkom napadačica. Svojim nastupima je pomogla klubu da bude visoko plasiran na kraju sezone, pa će ŽFK Požarevac i tokom sezone 2021 / 2022. nastupati u Superligi Srbije u fudbalu za žene.

Od početka septembra 2021. godine nastupa za ŽFK Sloga. Nastupa na poziciji napadačice.

### Reprezentacija

Kao omladinka nastupala je za žensku fudbalsku reprezentaciju Srbije u prvoj rundi kvalifikacija na evropskom prvenstvu za žene 2012—2013, kada je na dve utakmice postigla dva gola. Nalazi se na spisku igračica koje je selektor Predrag Grozdanović saopštio 14. februara 2020. godine pred kvalifikacionu utakmicu protiv Severne Makedonije u okviru kvalifikacija za Evropsko prvenstvo u fudbalu za žene 2021, grupa G.

Za futsal ze zainteresovala tokom studija. Nastupa za ženski futsal tim SIND, sa kojim igra na međunarodnim sporskim studentskim turnirima pod nazivom UNIADA. Od maja 2018. godine na poziv selektora Dejana Majesa nastupa za žensku futsal reprezentaciju Srbije. Nastupala je kada je ženska futsal reprezentacija Srbije igrala kvalifikacije za UEFA Women's Futsal Euro 2019, kao i kada je ženska futsal reprezentacija Srbije osvojila Kup četiri nacije u konkurenciji reprezentacija Slovenije, Slovačke i Češke. Igrala je međunarodne prijateljske utakmice protiv futsal selekcija Ukrajine i Mađarske.

### Zanimljivosti

Imala je povredu kolena i morala je da nosi gips od prepone do nožnih prstiju kada je bila prinuđena da napravi prekid od šest meseci. Pomoću trenera Dejana Timotijevića i sporskog doktora Vladimira je veoma brzo povratila tonus mišića i snagu, pa je nastavila da trenira i igra fudbal. Na utakmici protiv ŽFK Mačva Šabac postigla je za ŽFK Mašinac gol iz kornera. Sa tek napunjenih 15 godina bila je najmlađa igračica turnira UEFA Liga šampiona za žene 2009—2010. Početkom septembra 2020. godine imala je povredu kolena, da bi posle uspešne hirurške operacije i brzog oporavka, od januara 2021. godine ponovo nastavila da igra fudbal. Kao uzor za mlade igračice učestvovala je u akciji fudbalskog saveza Srbije pod sloganom: *Fudbal je za sve! Fudbal je za devojčice!* usmerenog u cilju popularizacije fudbala među ženskom populacijom u Srbiji.

Sudijska karijera
-----------------

Po dobijanju sudijske licence postaje fudbalski sudija. Za takmičarsku sezonu 2017 / 2018. godine nalazi se na spisku sudija prve beogradske lige, treća kategorija. Za За takmičarsku sezonu 2018 / 2019. godine nalazi se na spisku sudija super i prve lige Srbije za žene.

Spoljašnje veze
---------------

* Kup četiri nacije
* Intervju za Vesti
* Intervju za Dnevno
* Andrijana Trišić, intervju za Sport indeks Arhivirano 2021-09-13 na Wayback Machine-u
* Portal Moja Crvena zvezda: Vladimir Vorih u intervju sa Andijanom Trišić